
URDHËR 
Nr. 189, datë 22.6.2020

PËR MIRATIMIN E RREGULLORES PËR KONSTITUIMIN, ORGANIZIMIN, FUNKSIONIMIN DHE SHPËRBLIMIN E ANËTARËVE TË KOMISIONIT DISIPLINOR TË PËRMBARUESVE GJYQËSORË PRIVATË

Në mbështetje të nenit 102, pika 4, të Kushtetutës, të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, të nenit 73, pika 13, të ligjit nr. 26/2019 “Për shërbimin përmbarimor gjyqësor privat”,

URDHËROJ:

1. Miratimin e “Rregullores për konstituimin, organizimin, funksionimin dhe shpërblimin e anëtarëve të Komisionit Disiplinor të Përmbaruesve Gjyqësorë Privatë”, sipas tekstit bashkëlidhur këtij urdhri dhe pjesë përbërëse e tij.
2. Ngarkohet anëtari i zgjedhur nga ministri i Drejtësisë, që brenda 10 ditëve nga zgjedhja e anëtarëve të Komisionit, të thërrasë mbledhjen e parë të Komisionit.
3. Ngarkohet Drejtoria e Përgjithshme Rregullatore e Çështjeve të Drejtësisë në Ministrinë e Drejtësisë, Dhoma Kombëtare e Përmbaruesve Gjyqësorë Privatë dhe Komisioni Disiplinor, për zbatimin e këtij urdhri.
4. Ngarkohet Sektori i Arkiv-Protokollit për marrjen e masave për njoftimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

MINISTËR I DREJTËSISË
Etilda Gjonaj (Saliu)

RREGULLORE 
PËR KONSTITUIMIN, ORGANIZIMIN, FUNKSIONIMIN 
DHE SHPËRBLIMIN E ANËTARËVE TË KOMISIONIT DISIPLINOR 
TË PËRMBARUESVE GJYQËSORË PRIVATË

TITULLI I
DISPOZITA TË PËRGJITHSHME

Neni 1
Objekti

Kjo rregullore përcakton rregulla të hollësishme për konstituimin, organizimin, funksionimin dhe shpërblimin e anëtarëve të Komisionit Disiplinor, bazuar në kërkesat e ligjit për shërbimin përmbarimor gjyqësor privat dhe parimet e përgjithshme të Kodit të Procedurave Administrative.

Neni 2
Përkufizime

Në kuptim të kësaj rregulloreje, me termat e mëposhtëm do të kuptohet: 
a) “Komision Disiplinor” do të thotë komision hetimor ad hoc, i cili mbështetet administratisht nga Dhoma Kombëtare e Përmbaruesve Gjyqësorë Privatë dhe shqyrton kërkesat e ministrit të Drejtësisë për procedim disiplinor ndaj përmbaruesve gjyqësorë privatë;
b) “Hetime” janë tërësia e veprimeve procedurale administrative, që ndërmerren nga Komisioni Disiplinor për të sqaruar një çështje të veçantë;
c) “Provë” është çdo e dhënë, dëshmi, dokument apo fakt, që shërben në nxjerrjen e konkluzioneve të hetimit dhe që merret sipas dispozitave ligjore dhe kësaj rregulloreje;
ç) “Dëshmitar” është personi i thirrur nga Komisioni Disiplinor për të dëshmuar mbi ngjarjet dhe faktet vetëm dhe për shkak të lidhjes me çështjen objekt shqyrtimi;
d) “Ekspertë” janë persona, që për shkak të njohurive të posaçme në fushat e shkencës, teknikës apo në fusha të tjera specifike, thirren nga Komisioni Disiplinor, kur ky i fundit e konsideron të përshtatshme;
dh) “Vendim jopërfundimtar” është vendimi i Komisionit Disiplinor, i marrë në çdo fazë të procedimit disiplinor për zhvillimin normal të veprimtarisë dhe të procedurave të mëtejshme të hetimit, të pyetjes së dëshmitarëve, shtyrjes së seancës, angazhimin e ekspertëve dhe përcaktimin e detyrave të tyre, pranueshmërinë e provave, si dhe për çdo çështje tjetër që Komisioni Disiplinor e vlerëson të nevojshme ose të përshtatshme në trajtimin e çështjes;
e) “Vendim përfundimtar” është vendimi që merret nga Komisioni Disiplinor, për pranimin e kërkesës për procedim disiplinor dhe marrjen e një ose më shumë masave disiplinore ose rrëzimin e kërkesës.

Neni 3
Fusha e veprimtarisë së Komisionit

Komisioni Disiplinor është krijuar me ligj për të hetuar, shqyrtuar dhe vendosur mbi të gjitha rastet që lidhen me procedimet disiplinore ndaj përmbaruesve gjyqësorë privatë, pas paraqitjes së raportit të hetimit së bashku me dosjen hetimore përkatëse nga ministri i Drejtësisë. 

TITULLI II
 KONSTITUIMI I KOMISIONIT DISIPLINOR

Neni 4
Krijimi i Komisionit

1. Komisioni Disiplinor është një organ ad hoc i krijuar nga ligji për shërbimin përmbarimor gjyqësor privat.
2. Përbërja e tij është e parashikuar me ligj.

TITULLI III
ORGANIZIMI, FUNKSIONIMI DHE SHPËRBLIMI I KOMISIONIT DISIPLINOR

Neni 6
Mënyra e organizimit të Komisionit Disiplinor dhe shpërblimi

1. Mbledhja e Komisionit Disiplinor është e vlefshme kur janë të pranishëm më shumë se gjysma e anëtarëve të tij. 
2. Kryetari i Komisionit Disiplinor zgjidhet njëri nga anëtarët e Komisionit Disiplinor.
3. Në mbledhjen e parë të Komisionit Disiplinor zgjidhet kryetari me shumicën e të gjithë anëtarëve të Komisionit. Mandati i kryetarit është 2-vjeçar.
4. Komisioni Disiplinor mblidhet jo më vonë se 15 ditë nga mbarimi i mandatit të kryetarit për të zgjedhur kryetarin e ri. 
5. Veprimtaria administrative e Komisionit Disiplinor mbështetet nga stafi administrativ i Dhomës Kombëtare të Përmbaruesve Gjyqësorë Privatë.
6. Masa e kompensimit është 15 000 (pesëmbëdhjetë mijë) lekë për kryetarin e Komisionit Disiplinor dhe 10 000 (dhjetë mijë) lekë për secilin anëtar të Komisionit Disiplinor, për çdo kërkesë që shqyrtohet nga momenti i depozitimit, deri në vendimmarrjen përfundimtare të Komisionit.
7. Shpenzimet për pagesën e anëtarëve, për çdo kërkesë të marrë në shqyrtim, përballohen nga Dhoma Kombëtare e Përmbaruesve Gjyqësorë Privatë për anëtarin e zgjedhur prej saj dhe nga Ministria e Drejtësisë për anëtarin e zgjedhur nga ministri i Drejtësisë dhe nga Shkolla e Magjistraturës.
8. Shpenzimet për mbulimin e kostove administrative të punës së Komisionit Disiplinor përballohen nga Dhoma Kombëtare e Përmbaruesve Gjyqësorë Privatë. 

Neni 7
Heqja dorë ose përjashtimi i anëtarit

1. Anëtarët e Komisionit Disiplinor duhet të tërhiqen nga shqyrtimi i një procedimi disiplinor në rastet kur ekzistojnë një nga pengesat ligjore të parashikuara në nenin 30, të Kodit të Procedurave Administrative. Në këtë rast, anëtari njofton kryetarin për heqjen dorë nga shqyrtimi i procedimit disiplior jo më vonë se 3 ditë nga data e marrjes dijeni të pengesës ligjore. Në rastet kur heq dorë kryetari, njoftohet anëtari i zgjedhur nga ministri i Drejtësisë ose anëtari i zgjedhur nga Shkolla e Magjistraturës, kur anëtari i zgjedhur nga ministri i Drejtësisë është zgjedhur njëkohësisht edhe kryetar.
2. Ministri i Drejtësisë ose përmbaruesi ndaj të cilit po ushtrohet procedimi mund të kërkojë përjashtimin e një anëtari nga procedimi disiplinor, deri në kohën e marrjes së vendimit, duke parashtruar arsyet për të cilat kërkohet përjashtimi nga shqyrtimi i procedimit disiplinor. Kërkesa bëhet me shkrim, i drejtohet kryetarit dhe përmban të gjitha provat e mundshme në të cilat ajo mbështetet. Në rastet kur kërkesa për përjashtim paraqitet ndaj kryetarit, kërkesa i drejtohet anëtarit të zgjedhur nga ministri i Drejtësisë ose anëtarit të zgjedhur nga Shkolla e Magjistraturës, kur anëtari i zgjedhur nga ministri i Drejtësisë është zgjedhur njëkohësisht edhe kryetar.
3. Në çdo rast, deri në shqyrtimin e kërkesës për përjashtimin e anëtarit pezullohet shqyrtimi i procedimit disiplinor.
4. Komisioni Disiplinor merr vendim për përjashtimin ose konfirmimin e anëtarit, brenda 5 ditëve nga marrja e kërkesës së palëve. Anëtari i Komisionit Disiplinor, ndaj të cilit është paraqitur kërkesa, nuk merr pjesë në shqyrtimin e kërkesës për përjashtimin e tij.
5. Kur Komisioni Disiplinor vendos përjashtimin e anëtarit, në vendimin e përjashtimit caktohet edhe anëtari zëvendësues për shqyrtimin e procedimit disiplinor. Anëtar zëvendësues caktohet kandidati, që në përfundim të procedurës së përzgjedhjes së anëtarëve të Komisionit Disiplinor, është renditur menjëherë pas anëtarëve fitues në listë. Në rast se ky kandidat nuk pranon për t’u caktuar si anëtar zëvendësues, caktohet kandidati i renditur menjëherë pas tij.
6. Në rastet e përjashtimit dhe pamundësisë së zëvendësimit, organi funksionon si i tillë pa pjesëmarrjen e anëtarit të përjashtuar. 

Neni 8
Kompetencat funksionale të Komisionit Disiplinor

1. Komisioni Disiplinor shqyrton të gjitha raportet e hetimit së bashku me dosjet hetimore të ministrit të Drejtësisë për procedimin disiplinor ndaj përmbaruesve gjyqësorë privatë.
2. Komisioni Disiplinor kryen të gjitha veprimet e nevojshme hetimore, me qëllim realizimin e një hetimi të plotë dhe të gjithanshëm administrativ, në përputhje me normat e Kodit të Procedurave Administrative, kur ligji për shërbimin përmbarimor gjyqësor privat nuk parashikon ndryshe.

Neni 9
Detyrat e kryetarit dhe anëtarit të Komisionit

1. Kryetari i Komisionit kryen këto detyra:
a) administron raportin e hetimit së bashku me dosjen hetimore, të paraqitur nga ministri i Drejtësisë për procedimin disiplinor ndaj përmbaruesit;
b) informon anëtarët e tjerë të Komisionit dhe përmbaruesin subjekt të procedimit, me kërkesën e ministrit të Drejtësisë për procedimin disiplinor; 
c) cakton dhe njofton kohën dhe vendin e seancës dhe merr konfirmimin me shkresë ose mjete elektronike të anëtarëve të Komisionit Disiplinor, palëve, si dhe personave të tjerë të interesuar, të cilët do të jenë pjesëmarrës në seancë. Kur në hapjen e mbledhjes nuk janë të pranishëm anëtarët e nevojshëm për kuorumin e mbledhjes, kryetari vendos thirrjen e mbledhjes në një ditë tjetër të afërt. Në rast se subjekti i procedimit disiplinor ose përfaqësuesi ligjor i tij nuk është i pranishëm, vlerëson shkaqet e mosparaqitjes në seancë. Në rast se mosparaqitja ka ndodhur për shkaqe që nuk vlerësohen të arsyeshme, vendos vijimin e seancës pa praninë e subjektit ose përfaqësuesit të tij ligjor. Në rastet kur vlerësohet se subjekti i procedimit ka paraqitur shkaqe të arsyeshme apo shkaqe të cilat vlerësohen si të tilla, Komisioni shtyn mbledhjen duke kryer një njoftim të dytë për një datë tjetër sa më të afërt. Nëse edhe në këtë datë subjekti i njoftuar rregullisht dhe/ose përfaqësuesi i tij nuk paraqiten para Komisionit, vendoset vazhdimi i seancës në mungesë;
ç) cakton dhe njofton rendin e ditës së mbledhjes, si dhe cakton relatorin e çështjes, referuar dosjes hetimore përkatëse për procedim disiplinor të paraqitur nga ministri i Drejtësisë;
d) informon anëtarët e Komisionit në lidhje me detyrimin për t’u shprehur brenda 2 (dy) ditësh nga momenti i marrjes së njoftimit, nëse kanë konflikt interesi apo dyshime mbi paanësinë e tyre në vendimmarrje, si dhe përmbaruesin gjyqësor, subjekt të procedimit disiplinor nëse ka konflikt interesi me një prej anëtarëve të Komisionit Disiplinor;
dh) merr vendim për tërheqjen e anëtarit të Komisionit Disiplinor, kur ka konflikt interesi apo ka dyshime në lidhje me paanësinë e tyre në vendimmarrje, jo më vonë se 5 (pesë) ditë përpara datës së seancës;
e) hap, mbyll dhe drejton mbledhjen duke siguruar mbarëvajtjen e saj në përputhje me kërkesat e kësaj rregulloreje;
ë) pyet nëse ka kërkesa paraprake nga palët. Kërkesat paraprake vlerësohen nga Komisioni Disiplinor me vendim jopërfundimtar;
f) shtyn apo mbyll para kohe mbledhjet, në mënyrë të përligjur, duke e arsyetuar me vendim të pasqyruar në procesverbalin përkatës;
g) nënshkruan të gjitha aktet e nxjerra nga Komisioni;
gj) administron materialet e nevojshme, të cilat kërkohen nga anëtarët e tjerë;
h) kryen ballafaqimet dhe saktësimet e kërkuara nga anëtarët e tjerë, si dhe njofton mbylljen e diskutimeve;
i) thërret dëshmitarë nëse ka, për dëshmi shtesë apo ekspertët nëse janë të angazhuar nga Komisioni;
j) u jep fjalën anëtarëve të tjerë të Komisionit ose personave të tjerë të interesuar, nëse ata e kërkojnë, për të paraqitur pretendimet dhe sqarimet e tyre;
k) siguron zbatimin e ligjit procedural dhe material të zbatueshëm për organet kolegjiale të administratës shtetërore dhe enteve publike dhe marrjen e vendimeve të drejta.
2. Në rastet kur kryetari, nuk therret mbledhjen brenda afatit të përcaktuar në pikën 2, të nenit 10, ose nuk merr pjesë në të, pavarësisht shkakut, detyrat e parashikuara në pikën 1, të këtij neni, ushtrohen nga anëtari i zgjedhur nga ministri i Drejtësisë ose anëtari i zgjedhur nga Shkolla e Magjistraturës, kur anëtari i zgjedhur nga ministri i Drejtësisë është zgjedhur njëkohësisht edhe kryetar.
3. Anëtari i Komisionit kryen të paktën këto detyra:
a) përcjell me shkrim ose në rrugë elektronike konfirmimin për pjesëmarrje në mbledhje pranë kryetarit të Komisionit Disiplinor;
b) bën relatimin e çështjes në seancë para Komisionit Disiplinor, në rastin kur ai është anëtari i zgjedhur nga kryetari sipas germës “ç”, të pikës 1, të këtij neni;
c) ruan të dhënat me të cilat është njohur gjatë kryerjes së veprimtarisë së tij, duke respektuar parimin e konfidencialitetit dhe mbrojtjes së të dhënave personale sipas legjislacionit në fuqi; 
ç) tërhiqet nga shqyrtimi i çështjes, nëse ndodhet para kushteve të përcaktuara në shkronjën “d”, të pikës 1, të këtij neni; 
d) voton për vendimet që merr Komisioni Disiplinor, me përjashtim të rastit kur tërhiqet nga shqyrtimi i çështjes, sipas germës “ç”, të pikës 2, të këtij neni. 

Neni 10
Mbledhja e Komisionit

1. Komisioni mblidhet dhe zhvillon seancën dëgjimore jo më vonë se 15 ditë nga paraqitja e raportit të hetimit së bashku me dosjen hetimore nga ministri i Drejtësisë për procedim disiplinor. 
2. Kryetari cakton datën e mbledhjes jo më vonë se 3 ditë nga marrja e raportit të hetimit. Çdo ndryshim për datën e mbledhjes i njoftohet pa vonesë çdo anëtari të Komisionit. Afati për zhvillimin e seancës dëgjimore mund të zgjatet deri në 45 ditë, nëse Komisioni Disiplinor është i bindur se ka arsye të rëndësishme për shtyrjen.
3. Dokumentimi i të gjithë veprimtarisë së Komisionit gjatë mbledhjes pasqyrohet në procesverbalin e mbledhjes, i cili mbahet nga sekretari që zgjidhet nga radhët e anëtarëve, nën drejtimin dhe mbikëqyrjen e kryetarit dhe përmban: 
a) datën dhe vendin e mbledhjes; 
b) anëtarët që marrin pjesë në mbledhje; 
c) çështjet që u diskutuan në mbledhje;
ç) vendimet që u morën në mbledhje, argumentet për vendimmarrje, afatet e përcaktuara në vendimmarrje;
d) dorëheqjet e anëtarëve dhe arsyetimet përkatëse; 
dh) formën e votimit (i hapur ose jo) dhe rezultatin e tij; 
e) rezultatet e votimit, mënyrën e votimit të secilit anëtar dhe arsyetimin e votimit nga secili anëtar.
[bookmark: _GoBack]4. Procesverbali i mbledhjes u paraqitet për miratim të gjithë anëtarëve në fund të mbledhjes ose në fillim të mbledhjes pasardhëse. Pas miratimit, procesverbali nënshkruhet së bashku nga kryetari, sekretari dhe nga anëtari i zgjedhur nga ministri i Drejtësisë, kur ky i fundit nuk është caktuar si sekretar. 
5. Mbledhjet e Komisionit Disiplinor dokumentohen edhe nëpërmjet regjistrimit audio. 
6. Një kopje e procesverbalit të mbledhjes, regjistrimi audio, transkriptimi i tij, nëse është e mundur dhe të çdo materiali tjetër të administruar gjatë zhvillimit të saj depozitohet së bashku me vendimin përfundimtar të arsyetuar pranë ministrit të Drejtësisë.

Neni 11
Detyrimi për të marrë pjesë në mbledhje

1. Pjesëmarrja në mbledhjet e Komisionit Disiplinor është e detyrueshme. Në rastet kur një anëtar nuk merr pjesë në tri mbledhje të njëpasnjëshme, pa një shkak të ligjshëm, konsiderohet që ka hequr dorë si anëtar i Komisionit Disiplinor. Në këtë rast kryetari ose në rastin kur kryetari nuk merr pjesë në tri mbledhje të njëpasnjëshme, anëtari i zgjedhur nga ministri i Drejtësisë njofton menjëherë organin e emërtesës dhe Ministrinë e Drejtësisë. 
2. Organi i emërtesës fillon procedurën për zgjedhjen e anëtarit të ri të Komisionit Disiplinor jo më vonë se 15 ditë nga data e marrjes së njoftimit.

Neni 12
Marrja e vendimeve nga Komisioni

1. Mbledhja e Komisionit është e vlefshme kur janë të pranishëm më shumë se gjysma e anëtarëve të tij. 
2. Komisioni Disiplinor merr vendim në lidhje me angazhimin e ekspertëve dhe përcaktimin e detyrave të tyre, shtyrjen e seancave, pranueshmërinë e provave, zgjidhjen e çështjes, si dhe çdo çështje tjetër që e vlerëson të nevojshme ose të përshtatshme në trajtimin e çështjes.
3. Komisioni merr vendime vetëm për çështje të cilat janë përfshirë në rendin e ditës së mbledhjes.
4. Marrja e vendimeve në mbledhjen e komisionit bëhet me votim, i cili është individual dhe i hapur. 
5. Përjashtimisht, votimet që kanë të bëjnë me etikën, cilësitë ose sjelljet e subjektit të procedimit disiplinor merren me votim të fshehtë. 
6. Secili prej anëtarëve ka të drejtën e ushtrimit të një vote. Në asnjë rast, e drejta e votës nuk mund t’i delegohet ndonjë anëtari tjetër të Komisionit.
7. Përjashtimisht, votimet që kanë të bëjnë me etikën, cilësitë ose sjelljet e përmbaruesit gjyqësor merren me votim të fshehtë. 
8. Vendimet e Komisionit Disiplinor miratohen me shumicën e të gjithë anëtarëve të Komisionit. 
9. Anëtari në pakicë mund të kërkojë që të shënohet në procesverbal fakti dhe arsyet e votimit kundër një vendimi të marrë nga Komisioni.
10. Votat e anëtarëve të Komisionit Disiplinor regjistrohen në procesverbalin e mbledhjes.

TITULLI IV
PROCEDURA PËRPARA KOMISIONIT DISIPLINOR

Neni 13
Nisja e procedurës

1. Ministri i Drejtësisë, me kërkesë të tij, dhe duke u bazuar në rezultatet e hetimit, ndërmerr nismën e fillimit të procedimit disiplinor, duke ia kaluar raportin e hetimit dhe dosjen hetimore Komisionit Disiplinor.
2. Procedimi disiplinor kundër përmbaruesit gjyqësor privat fillon kur gjatë hetimit që ka zhvilluar Ministria e Drejtësisë konstatohen shkelje të detyrës apo veprime të parregullta gjatë ushtrimit të veprimtarisë së përmbaruesit gjyqësor privat.
3. Procedimi disiplinor kundër përmbaruesit gjyqësor privat vazhdon edhe në rast se pala në proces ekzekutimi tërheq ankimin dhe gjatë verifikimit janë konstatuar shkelje të detyrës apo veprime të parregullta, të kryera gjatë ushtrimit të veprimtarisë.

Neni 14
Njoftimi i subjektit ndaj të cilit ka filluar procedimi disiplinor

1. Subjekti i procedimit njoftohet të paktën 10 ditë përpara zhvillimit të seancës në lidhje me datën, orën dhe vendin e zhvillimit. 
2. Subjekti i procedimit njoftohet në lidhje me:
a) për të paraqitur një parashtresë me shkrim në afatin e caktuar; 
b) për të marrë pjesë në seancë dëgjimore; 
c) për të thirrur dëshmitarë që mund të dëshmojnë fakte me interes për çështjen; 
ç) për të paraqitur dokumente; 
d) për të marrë masa të tjera për paraqitjen e provave në mbështetje të mbrojtjes së tij; 
dh) për t’u përfaqësuar, sipas parashikimeve të Kodit të Procedurave Administrative.
3. Njoftimi i subjektit, për të cilin është vendosur fillimi i procedimit disiplinor, bëhet nëpërmjet postës elektronike zyrtare të përmbaruesit gjyqësor apo në rrugë postare në adresat e deklaruara në “Regjistrin e përmbaruesve gjyqësorë privatë” dhe “Regjistrin unik të të dhënave për zyrat përmbarimore dhe përmbaruesit gjyqësorë privatë”.
4. Palët kanë të drejtë të njoftohen për çdo vendim të Komisionit Disiplinor brenda 5 ditëve nga marrja e tij.

Neni 15
Përfundimi i procedimit disiplinor

1. Pas shqyrtimit të të gjitha fakteve dhe provave, Komisioni Disiplinor vendos: 
a) rrëzimin e kërkesës për procedim disiplinor, për shkak se faktet e pretenduara nuk kanë ndodhur ose ato nuk përbëjnë shkelje disiplinore; ose 
b) pranimin e kërkesës, marrjen e një ose më shumë masave disiplinore dhe njoftimin e vendimit të ministrit. 
2. Komisioni Disiplinor shqyrton masën disiplinore të propozuar nga ministri dhe jep vendim të arsyetuar me shkrim brenda dy javëve nga përfundimi i seancës. 
3. Vendimi përfundimtar përmban: 
a) organin që ka marrë vendimin; 
b) identitetin e subjektit ndaj të cilit është zhvilluar procedimi disiplinor; 
c) datën e miratimit;
ç) rrethanat e faktit dhe shkelja/shkeljet e pretenduara;
d) bazën ligjore; 
dh) pjesën arsyetuese;
e) dispozitivin që tregon;
ë) të drejtën dhe afatet e ankimit;
f) nënshkrimin e kryetarit dhe sekretarit të Komisionit Disiplinor.

Neni 16
Nxjerrja e urdhrit të ministrit të Drejtësisë

1. Ministri i Drejtësisë, brenda 2 javëve nga data e paraqitjes së vendimit të Komisionit Disiplinor dhe materialeve shoqëruese ose brenda 1 muaji në rastin e gjobës, nxjerr urdhrin për zbatimin e masave që vendosen në procedimin disiplinor, në të cilin parashikohen edhe modalitetet e zbatimit të tij.
2. Urdhri për zbatimin e masës disiplinore jepet i arsyetuar dhe i njoftohet subjektit të procediimit dhe Dhomës Kombëtare të Përmbaruesve Gjyqësorë Privatë, me shkrim brenda 5 ditëve nga nxjerrja e tij.
3. Vendimi i Komisionit Disiplinor, pas kalimit të afatit të ankimit ose kur lihet në fuqi nga gjykata, evidentohet në regjistrat e përmbaruesve gjyqësorë privatë, të parashikuar në nenin 23, të ligjit për shërbimin përmbarimor gjyqësor privat.

Neni 17
Ankimi

Kundër vendimeve të Komisionit Disiplinor mund të bëhet ankim në gjykatën administrative kompetente brenda 45 ditëve nga data e njoftimit të vendimit.

